Wol mich des tages der mir alrerſt iſt woꝛdē kunt
Wol mich des tages der mir alrerſt iſt woꝛdē kunt·
was hoher tvgende vn̄ reiner eren an den frowē lege·
es kom ein wib al mittē in mins h̾zen grvnt·
da rieten mir die ſinne min dc ich ir ſchone pflege·
dc mich dekeiner ſlahte not·
vō ir troſt vn̄ vō ir genadē niemer kvnde geſcheidē·
es wendet nieman danne d̾ tot·
ir mīneklichē lip den kan mir niemā wol erleidē·
ſi iſt mir liep vn̄ liebet mir fúr ellú wip·
ſi iſt mir iemer lieber danne min ſelbeſ lip·
ſi iſt lieb ane zal dc ſpꝛiche ich offen bar·
ſi iſt min liehtú roſe rot vn̄ ǒch min ſpilnder ſvnne klar·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse